ኢትዮጵያ ከተባበሩት ዓረብ ኢሚሬቶች ጋር ወታደራዊ ትብብር ለማጠናከር መስማማቷ ተገለጸ
አዲስ አበባ፡- ኢትዮጵያና እና የተባበሩት ዓረብ ኢሚሬቶች በመካከላቸው ያለውን ወታደራዊ ትብብር ለማጠናከር የሚያስችላቸው የሁለትዮሽ ስምምነት ማድረጋቸው ተነገረ።ፋና ብሮድካስቲንግ ኮርፖሬት ትናንት እንደ ዘገበው፤ የመከላከያ እና ወታደራዊ ትብብር የመግባቢያ ስምምነታቸውን በዱባይ እየተካሄደ ካለው 16ኛው የጦር አውሮፕላኖች ትርኢት ጎን ለጎን የተካሄደ መሆኑ ተጠቁሟል። ስምምነቱ ወታደራዊ አቅማቸው የሚያጎለብት መሆኑ ተገልጿል ።የመግባቢያ ስምምነቱን የኢፌዴሪ የመከላከያ ሚኒስትር አቶ ለማ መገርሳ እና የተባበሩት ዓረብ ኢሚሬቶች የመከላከያ ጉዳዮች ሚኒስትር መሃመድ ቢን አህመድ አል ቦዋርዲ ፈርመዋል።የኢፌዴሪ መከላከያ ሚኒስትር አቶ ለማ መገርሳ፤ በስምምነቱ ወቅት በሰጡት መግለጫ ኢትዮጵያ የአገራቱን ጥቅም ባስጠበቀ መልኩ ወታደራዊ ትብብር ለማጠናከር ቁርጠኛ መሆኗን መናገራቸው ተጠቁሟል።በኢሚሬትስ ዜና አገልግሎት መረጃ መሰረት የተባበሩት ዓረብ ኢሚሬቶች የመከላከያ ጉዳዮች ሚኒስትር መሃመድ ቢን አህመድ አል ቦዋርዲ በበኩላቸው፤ ከኢትዮጵያ ጋር የተፈራረሙት ስምምነት አገሪቱ ከዓለም አቀፉ ማህበረሰብ ጋር ያላት ትብብር አካል ነው ማለታቸውን ተገልጿል። አዲስ ዘመን ህዳር 12/2012ተገኝ ብሩ